b'\n_START_ARTICLE_\nC. Ferslew & Co.\n_START_PARAGRAPH_\nC. Ferslew & Co., nu C. Ferslew & Co. \xe2\x80\x93 Ferslew Bireka, er et tidligere kgl. hof- bog- & stentrykkeri, specialiseret papir og kontorartikler en gros & en detail. I dag fremstilles prim\xc3\xa6rt etiketter og billetter. Tidligere indgik de Ferslewske Blade ogs\xc3\xa5 i virksomheden. Firmaet ligger i dag i Br\xc3\xb8ndby._NEWLINE_I 1842 oprettede M.W. Ferslew (d. 1852) en litografisk forretning, i hvilken Heimann Jacob Bing i 1849 indtr\xc3\xa5dte som medindehaver. I 1857 overgik firmaet til M.W. Ferslews s\xc3\xb8n, den senere etatsr\xc3\xa5d J.C. Ferslew (1836-1910), der i 1860 optog Philip Berendt (1829-1871) som kompagnon. Ved etatsr\xc3\xa5d Ferslews d\xc3\xb8d overtoges firmaet af hans s\xc3\xb8n, fabrikejer Johan Christian Ferslew (1877-1925). Dennes enke fru Amalie Ferslew videref\xc3\xb8rte til sin d\xc3\xb8d i 1948 virksomhederne, hvorefter disse if\xc3\xb8lge hendes testamente overgik til et legat under navnet Chr. Ferslews Mindelegat, stiftet 1. oktober 1949 og stadf\xc3\xa6stet ved kongelig konfirmation af 28. april 1950._NEWLINE_Af den oprindelige litografiske forretning udvikledes efterh\xc3\xa5nden, ikke mindst under etatsr\xc3\xa5d Ferslews ledelse, en r\xc3\xa6kke betydelige virksomheder. I 1863 oprettedes et bogtrykkeri. I 1881 anlagdes Frederiksberg Papirfabrik, som i 1909 blev ombygget og st\xc3\xa6rkt udvidet; den indgik senere som et led i De forenede Papirfabrikker. I 1885 grundlagdes Centraltrykkeriet, og samme \xc3\xa5r oprettedes etablissementet for kontorartikler i Store Kongensgade nr. 24. Med udvidelser for \xc3\xb8je blev ejendommen Store Kongensgade nr. 22 ogs\xc3\xa5 erhvervet. I 1890 anlagdes Kattinge V\xc3\xa6rk Cellulosefabrik, ud fra den anskuelse, at de Ferslewske virksomheder skulle v\xc3\xa6re selvforsynende med r\xc3\xa5varer; denne gren af virksomheden m\xc3\xa5tte imidlertid p\xc3\xa5 grund af forskellige omst\xc3\xa6ndigheder opgives. I 1910 fik firmaet pr\xc3\xa6dikat af kgl. hof- bog- og stentrykkeri._NEWLINE_Ved siden heraf drev etatsr\xc3\xa5d Ferslew en meget omfattende virksomhed som bladudgiver. I 1864 begyndte udgivelsen af Dagstelegrafen (oph\xc3\xb8rt 1891), i 1873 af Aftenposten. I 1876 k\xc3\xb8btes Hotel Royal, som indrettedes til pressevirksomhed; samtidig p\xc3\xa5begyndtes udgivelsen af Nationaltidende. I 1889 overtoges Dagens Nyheder og i 1892 Dagbladet. Bladudgiver-virksomheden er afh\xc3\xa6ndet; men de \xc3\xb8vrige Ferslewske virksomheder blev videref\xc3\xb8rt af Chr. Ferslews Mindelegat._NEWLINE_Centraltrykkeriet havde til huse i en stor 5-etagers jernbetonbygning p\xc3\xa5 Christianshavn Overgaden neden Vandet nr. 17; med udvidelser for \xc3\xb8je blev ejendommene Overgaden neden Vandet nr. 19 og Wildersgade nr. 20-22 erhvervet._NEWLINE_Legatets f\xc3\xb8rste bestyrelse bestod af h\xc3\xb8jesteretssagf\xc3\xb8rer Jacob E. Gelting (formand), firmaets direkt\xc3\xb8r Louis Liebnitz og fru Edith Liebnitz. Efter direkt\xc3\xb8r Louis Liebnitz d\xc3\xb8d i dec. 1949 indtr\xc3\xa5dte blikkenslagermester Alf. Svendsen. Direktionen bestod i 1950 af fru Edith Liebnitz og Carl Olsen.'